Ek het eers die boom omhels en sy energie ingeneem soos ’n wafferse tree hugger, maar toe ek opkyk, toe weet ek: hierdie prentjie gaan huis toe.
Kokerbome (eintlik nie ’n boom nie, maar ’n boomaalwyn) is van ons mees fotogeniese bome. Jy kan hulle behoorlik uit enige hoek afneem en jou foto sál aandag trek. Vir my is dit egter hulle fatsoene wat uitstaan, die sterk, byna mensagtige figuur wat die stam en die takkies na bo maak. Dan is daar die blare, wat nes ’n menigte vingers lyk, of die tentakels van ’n see-anemoon.
Jy wil hierdie fatsoen mooi wys teen die agtergrond, en gewoonlik is die maklikste om dit teen die blou lug te laat uitstaan.
Deur reg onder die boom te staan en teen die stam op te neem kon Herman die blare byna soos sterretjies teen die lug laat lyk, én hy kon genoeg detail in die bas in die voorgrond behou om lewe te gee aan die teksture daar.